Billy Bragg
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Billy Bragg er en britisk vokalist, gitarist og låtskriver fra London-bydelen Barking. Han er en sosialistisk arbeiderklassetrubadur som med sine samfunnskritiske tekster og gode melodier fikk suksess i Storbritannia.
Etter å ha spilt i punkebandet Riff Raff (1977–1981) begynte Bragg å spille solokonserter i England, bare akkompagnert av sin elgitar. Han albumdebuterte i 1983 med Life's A Riot With Spy Vs Spy, som i likhet med Brewing Up With Billy Bragg (1984) og Talking With The Taxman About Poetry (1986) ble meget godt mottatt av kritikerne og platekjøperne.Kirsty MacColl fikk i 1985 en stor hit med hans optimistiske sang A New England. I 1991 begynte Bragg å bruke rockemusikere på sine plater. Don't Try This At Home ble hans største suksess på fem år, og Sexuality hans største solohit siden ep-en Between The Wars (1985).Woody Guthries datter Nora ba ham og bandet Wilco lage melodier til farens etterlatte tekster. Resultatet ble to kritikerroste album i 1998 og 2000 (Mermaid Avenue og Mermaid Avenue Vol. II) som introduserte Bragg for et nytt publikum. Han dannet bandet Billy Bragg & The Blokes for å turnere med sangene, og brukte det på sine album i 2002 og 2008. Sammen med Joe Henry spilte han inn folkeviser på togstasjoner til 2016-albumet Shine A Light – Field Recordings from the Great American Railroad. Les mer i Store norske leksikon rock visesang Eksterne lenker Billy Bragg